Papersnake/gushiwen huggingface dataset:
菩萨蛮 其一 咏青溪遗事画册，和阮亭韵乍余
邹祗谟（清代）

东风无力娇慵起。梨花开谢桃花里。绣得六铢衣。新黄蛱蝶飞。

花前初瞥见。斜掩回琼扇。何日嫁文鸯。言欢节节双。
江南新体
姚宽（宋代）

悠悠复悠悠，日夜潇洒流。
潇洒春草生，行人向南愁。
缓歌竹枝娘，窈窕苹花洲。
高阳台 题华秋岳横琴小像
厉鹗（清代）

剑气横秋，诗肠涤雪，风尘湖海年年。三径归来，慵将身事笺天。

草堂不著樱花梦，寄疏狂、菊涧梅边。想清游，如此须眉，如此山川。

枯桐在膝冰徽冷，纵一弦虽设，亦似无弦。世外音希，更求何处成连。

几时与子苏堤去，采蘋花、小艇冲烟。笑平生，忘了机心，合伴鸥眠。
与张历阳追怀从禽之乐因赋
贺铸（宋代）

宜秋门外养鹰坊，好草陂头射雉场。
油幕毡庐张野饮，锦袍貂帽结戎装。
兴阑落日黄尘断，梦後西风白发长。
谁念江湖独流寓，此情难话与渔郎。
同毕公叔饮城东
晁补之（宋代）

西城昔相值，桃初两三红。翩翩骛长陌，春风摇马鬃。

后君归几日，游絮已濛濛。解鞍不待憩，相命古原东。

芍药虽俗花，狂姿幸时供。平生于知己，千过不一逢。

感君欲开口，清洟出沾胸。君如陶渊明，不为五斗恭。

胡为青纶上，朱墨纷外蒙。弃官能从我，短后追田翁。

铜斗酿秫麦，竹枝弋凫鸿。何必悲无衣，缊黂聊御冬。

九辩太高洁，五噫苦羁穷。置此无滑和，天情反其中。

市药非市名，名闻药何庸。十浆馈五浆，犹畏闻者从。

如何酆城畔，夜夜生长虹。
浣溪沙（宠姬小春）
赵长卿（宋代）

帘卷轻风怜小春。荷枯菊悴正愁人。江梅喜见一枝新。

料得主人偏爱惜，也应冰雪好精神。故园桃李莫生嗔。
醉后怒笔
唐庚（宋代）

炭寒火冷灯微明，虚檐泻雨如倾瓶。酒酣耳热身体轻，抚膺大吼黄钟声。

怒目直视如流星，拔剑击柱傍人惊。丈夫宁可五鼎烹，安得容此吞舟鲸。
敬轩
王朝佐（宋代）

作圣阶梯义甚明，岂容惰慢倒仪形。
气将六马收衔辔，心不多歧守性灵。
上帝鉴兹恒翼翼，主翁唤醒更惺惺。
揭楣倘有希贤志，合把斋箴究考亭。
两同心 其一 新燕次宗梅岑
吴绮（清代）

舞煞东风，一春无尽。恨芹泥、未稳云廊；见柳絮、才经露井。

怎不稳、王谢堂前，夕阳红冷。

小院窗纱绿静，翩跹自引。喜双双、剪股花分；忆两两、钗梁玉并。

更谁知、汉殿留仙，那人孤影。
瓯阳广明病中觅酒
王庭圭（宋代）

满径蓬蒿贫不病，一区寂寞奈愁何。杜门芳草长杨赋，可是无人载酒过。
求画
慕容彦逢（宋代）

伯父有画美且都，丹青彷佛颜色渝。尘埃渍渍相染污，惟有笔画存规模。

隔步看之有若无，想像人物沦烟芜。刲羊刺鹿皆模糊，皮毛狼籍血盘盂。

巨索悬鼎地为炉，薪火炎炎胜西隅。庖人握刀盼精粗，几上兽肉纵横铺。

中有一人与众殊，戴帽被甲腰属镂。昂藏形貌长髭须，眼看手指如典徒。

一奴秃首携酒壶，酌之饮众苏劳痡。众人得酒停烹屠，延颈饮之举两腢。

有坛数级如闉阇，坛侧毅然一武夫。负弓韬矢手执殳，左右不敢肆阚𨵦。

此是胡中祭天图，故应先日事庖厨。微生见之尝觊觎，好之不啻千金姝。
别妻
宋伯仁（宋代）

又买扁舟又客游，泪痕羞染黑貂裘。
西风庭户从潇索，莫把黄花当我愁。
韶石使君年丈扁舟我於松桂林敬哦小诗留为一
陈元晋（宋代）

十五年前会五羊，都门再别九年强。
君荣韵石州麾出，我窘文江县债偿。
人世能消几离别，征涂何用许奔忙。
梅前菊后风光好，且为侬留共一觞。
刘寺坟园
周端臣（宋代）

万竹苍寒拥寺门，寺牌金字御书存。
荣华肯信当年事，仪制空留后世恩。
影阁有灯尘网暗，殡宫无月土花昏。
见梅不敢轻攀折，恐是春风水际魂。
奉同尤延之提举庐山杂咏十四篇 其九 简寂观
朱熹（宋代）

高士昔遗世，筑室苍崖阴。朝真石坛峻，炼药古井深。

结交五柳翁，屡赏无弦琴。相携白莲渚，一笑倾夙心。

晚岁更市朝，故山锁云岑。柴车竟不返，鸾鹤空遗音。

我来千载馀，旧事不可寻。四顾但绝壁，苦竹寒萧椮。
颂古十六首
释明辩（宋代）

老鼠齩生铁，十分滋味别，
猫儿左右看，晏唾也不彻。
再过赣江别同年徐宪副辱以楚游诗见示且索近作书此寄之二首 其二
林大春（明代）

与君俱拙宦，廿载一官同。弃置复何道，飞翻可自工。

州分二水合，地迥百峦通。勿谓庾关隔，而无鸿雁东。
清平乐 其五 绫包角黍
董元恺（清代）

萦丝楚粽。巧借针神缝。杂俎轻镂花影动。却比菰蒲郑重。

陋他镂子殊名。随他百索殊形。好是餐他秀色，鬓边袅袅婷婷。
丐祠将离云间崔申之以诗为别次韵
葛立方（宋代）

荆兰戏采关情切，朱墨为官与愿违。
夜鹤帐空周子去，秋鲈风愿季鹰归。
忍看妙句金声振，行阻清谈木屑飞。
引领吴兴何许是，碧云深处暮山微。
黟坑桥亭次以文韵二首 其二
郑玉（唐代）

结屋依山麓，衣冠尚古风。醉人千日酒，扶杖百年翁。

云起山松绿，风回野烧红。谁云避世者，犹自在崆峒。
倚阑有思
赵席珍（清代）

云脚阴阴欲暮天，倚阑何事意缠绵。最怜芒屦穿空翠，无复茶香瀁午烟。

红豆已生微雨后，绿笺犹帖小窗前。丁宁记取归来路，月在新秋第一圆。
元日倦卧书斋闻僧食未敢歌鼓作继以清唱感而
王洋（宋代）

蚤莺声转杂危弦，惊散书窗牛枕眠。
大法鼓声胡部曲，摩登伽戏野狐禅。
眼中颠倒迷情事，世上纵横使鬼钱。
烂煮瓠壶钟鼎食，山堂谁道独悠然。
平獠宴喜
陈元光（唐代）

玉钤森万骑，金鼓肃群雄。扫穴三苗窜，旋车百粤空。

风生云无帐，雪压碧油幢。火烈消穷北，呈祥应岁东。

朝端张孝友，炮鳖待元戎。
奉送诸兄谒府
刘宰（宋代）

男邦养士拟侯邦，师师宁分彼一分。
明辨正须烦幕府，作成庶不异州庠。
紫金山回连三岛，甘露楼高俯八荒。
六代豪华犹在目，停桡毋惜小徜徉。
拟古
苏泂（宋代）

曾城上岧峣，楼观切星辰。
其下视九州，我行屡秋春。
道逢兮美视，遗我芳兰荪。
兰荪不可佩，饮水代朝餐。
仰看双飞燕，起势何翩翩。
颜渊称贤者，乐在箪瓢间。
美视舍我去，此去何时还。
怞怞思徒抽，恻恻声孰闻。
述志赋
李暠（魏晋）

涉至虚以诞驾，乘有舆于本无，禀玄元而陶衍，承景灵之冥符。荫朝云之苍蔼，仰朗日之照煦。既敷既载，以育以成。幼希颜子曲肱之荣，游心上典，玩礼敦经。蔑玄冕于朱门，羡漆园之傲生。尚渔父于沧浪，善沮溺之耦耕，秽鸱鸢之笼吓，钦飞凤于太清。杜世竞于方寸，绝时誉之嘉声。超霄吟于崇岭。奇秀木之凌霜。挺修干之青葱，经岁寒而弥芳。情遥遥以远寄，想四老之晖光。将戢繁荣于常衢，控云辔而高骧。攀琼枝于玄圃，漱华泉之渌浆。和吟凤之逸响，应鸣鸾于南冈。

时弗获𩇕，心往形留，眷驾阳林，宛首一丘。冲风沐雨，载沉载浮。利害缤纷以交错，欢感循环而相求。乾扉奄寂以重闭，天地绝津而无舟。悼贞信之道薄，谢惭德于圜流。遂乃去玄览，应世宾，肇弱巾于东宫，并羽仪于英伦，践宣德之秘庭，翼明后于紫宸。赫赫谦光，崇明奕奕，岌岌王居，诜诜百辟，君希虞夏，臣庶夔益。

张王颓岩，梁后坠壑。淳风杪莽以永丧，搢绅沦胥而覆溺。吕发衅于闺墙，厥构摧以倾颠。疾风飘于高木，回汤沸于重泉。飞尘翕以蔽日，大火炎其燎原。名都幽然影绝，千邑阒而无烟。斯乃百六之恒数，起灭相因而迭然。于是人希逐鹿之图，家有雄霸之想，闇王命而不寻，邀非分于无象。故覆车接路而继轨，膏生灵于土壤。哀余类之忪懞，邈靡依而靡仰。求欲专而失逾远，寄玄珠于罔象。

悠悠凉道，鞠焉荒凶。杪杪余躬，迢迢西邦，非相期之所会，谅冥契而来同。跨弱水以建基，蹑昆墟以为墉，总奔驷之骇辔，接摧辕于峻峰。崇崖崨嶫，重险万寻，玄邃窈窕，磐纡嵚岑，榛棘交横，河广水深，狐狸夹路，鸮鵄群吟，挺非我以为用，任至当如影响。执同心以御物，怀自彼于握掌。匪矫情而任荒，乃冥合而一往，华德是用来庭，野逸所以就鞅。

休矣时英，茂哉隽哲，庶罩网以远笼，岂徒射钩与斩袂！或脱梏而缨蕤，或后至而先列，采殊才于岩陆，拔翘彦于无际。思留侯之神遇，振高浪以荡秽；想孔明于草庐，运玄筹之罔滞。洪操槃而慷慨，起三军以激锐。咏群豪之高轨，嘉关张之飘杰，誓报曹而归刘，何义勇之超出！据断桥而横矛，亦雄姿之壮发。辉辉南珍，英英周鲁，挺奇荆吴，昭文烈武，建策乌林，龙骧江浦。摧堂堂之劲阵，郁风翔而云举，绍樊韩之远踪，侔徽猷于召武，非刘孙之鸿度，孰能臻兹大祜！信乾坤之相成，庶物希风而润雨。

崏益既荡，三江已清，穆穆盛勋，济济隆平，御群龙而奋策，弥万载以飞荣，仰遗尘于绝代，企高山而景行。将建朱旗以启路，驱长毂而迅征，靡商风以抗旆，拂招摇之华旌，资神兆于皇极，协五纬之所宁。赳赳干城，翼翼上弼，恣馘奔鲸，截彼丑类。且洒游尘于当阳，拯凉德于已坠。间昌寓之骖乘，暨襄城而按辔。知去害之在兹，体牧童之所述，审机动之至微，思遗餐而忘寐，表略韵于纨素，托精诚于白日。
齿落戏作
楼钥（宋代）

零落残牙齿，年来落欲空。
得鱼惟食冻，舍肉只餐葱。
休忆红绫餤，难吞栗棘蓬。
何须如剑树，始解振宗风。
月涧自杭归以诗问讯
徐瑞（宋代）

记别秋风里，闻归禁火初。深惭聊尔耳，久阙问何如。

梅雪西湖鹤，潮风东海鱼。经行入诗否，早晚叩精庐。
十八日分谒升德庙过江作
赵蕃（宋代）

命有丛祠事，晨兴敢惮勤。
渚沙微隐艇，山林总藏云。
雨势纷未已，诗材怳见分。
中流更回首，片片愧鸥群。
梁州序 戊寅腊月予幸七十初度同年王守溪少傅寄梁州序为寿依韵奉答
谢迁（明代）

茫茫江海，悠悠昏旦，叹惜年光易换。迷途世故，从来百样千般。

眼底翻云覆雨，狂浪颓波，天也那能管。白云堆稳，也与公眠。

吴越相望两地仙，传雅调正家宴便。当筵高咏愁怀散，赓一阕，赛强健。
招魂酹翁宾旸
郑起（宋代）

君之在世帝敕下，君之谢世帝敕回。
魂之为变性原返，气之为敕情本开。
於戏龙兮凤兮神气盛，噫嘻鬼兮归兮大块埃。
身可朽名不可朽，骨可灰神不可灰。
采石捉月李白非醉，耒阳避水子美非灾。
长孙王吉命不夭，玉川老子诗不徘。
新城罗隐在奇特，钱塘潘阆终崔嵬。
阴兮魄兮曷往，阳兮魄兮曷来。
君其归来，故交寥落更散漫。
君来归来，帝城绚烂可徘徊。
君其归来，东西南北不可去。
君其归来。春秋霜露令人哀。
花之明吾无与笑，叶之陨吾实若摧。
晓猿啸吾闻泪堕，宵鹤立吾见心猜。
玉泉其清可鉴，西湖其甘可杯。
孤山暖梅香可嗅，花翁葬荐菊之隈。
君其归来，可伴逋仙之梅，
去此又奚之哉。
饯韦兵曹
王勃（唐代）

征骖临野次，别袂惨江垂。川霁浮烟敛，山明落照移。

鹰风凋晚叶，蝉露泣秋枝。亭皋分远望，延想间云涯。
虞美人 其二
何溥（清代）

伏剑当年事几更，春风吹草得芳名。时人莫羡朱颜好，个是千秋碧血成。
嘉陵驿见贾岛旧题
薛能（唐代）

贾子命堪悲，唐人独解诗。左迁今已矣，清绝更无之。

毕竟吾犹许，商量众莫疑。嘉陵四十字，一一是天资。
戏笔二首 其一
杨万里（宋代）

野菊荒苔各铸钱，金黄铜绿两争妍。天公支与穷诗客，只买清愁不买田。
伏波遗庙
陈洪谟（明代）

庙祀何年始，今惟古垒存。疆场功自著，风雨昼长昏。

马革还初志，明珠信浪言。如何汉英主，犹有绛侯冤。
巴女谣
于鹄（唐代）

巴女骑牛唱竹枝，藕丝菱叶傍江时。
不愁日暮还家错，记得芭蕉出槿篱。
次韵明仲幽居春来十首
刘子翚（宋代）

岂惭辛苦把渔竿，犹有机心傍钓滩。
文定书堂最深稳，何如袖手试观澜。
赵松雪重江叠嶂图歌
王世贞（明代）

昔登江上山，颇爱江上句。天际识归舟，云中辨烟树。

长风不起渔歌閒，大鹄小凫争往还。坐身突兀峭茜表，著眼莽苍熹微间。

归来举头触四壁，但觉膏肓有泉石。谁洗丹青开墨素，令我苍翠流裀席。

摩挲旧游亦如此，彷佛烟霞指端起。山凹那当别有云，天低不辨谁为水。

吴兴王孙妙自知，不讳前身为画师。直将平远苕霅趣，写出滉瀁金焦奇。

老夫手挈卢敖杖，更办鸱夷五湖舫。欲作寰中汗漫游，即披此卷神先往。
和杨公济钱塘西湖百题 其十一 巾子山
郭祥正（宋代）

嵯峨插天顶，寒翠洒湖光。吟客摇船子，犹疑漉酒香。
对食戏作
陆游（宋代）

栟榈子嫩供香饭，皁筴芽新簇冷淘。
常使先生饱扪腹，其余万事一秋毫。
扈从朝献四首
任希夷（宋代）

齐宿连宵凤掖西，才交五鼓著朝衣。
明当接盏天兴殿，免从金与入殿帏。
和答刘夔咏茱萸
程琳（宋代）

秋风台上起高歌，把酒看花意已多。
屈轶不生神豸死，结茱为佩欲如何。
郊庙歌辞。五郊乐章。送神
佚名（唐代）

北郊时冽，南陆辉处。奠本虔诚，献弥恭虑。

上延祉福，下承欢豫。广乐送神，神其整驭。
口寒阻
孙原湘（清代）

霜肃风凄不可行，转缘情重似无情。修成蛱蝶原孤梦，订定鸳鸯是再生。

银烛几曾知喜恨，金钱空为卜阴晴。分明见面仍河汉，却费相思到五更。
和前韵谢后村饷甘露团荔子一首
林希逸（宋代）

日日亲朋饷自南，比公所赐似仙凡。擅名甘露珠百颗，入手好风书一函。

苏老黄柑休立传，半山红柿莫分衔。金茎仙掌何曾得，要枣如瓜谩举帆。
送友下第游雁门
刘驾（唐代）

相别灞水湄，夹水柳依依。我愿醉如死，不见君去时。

所诣星斗北，直行到犹迟。况复挈空囊，求人悲路岐。

北门记室贤，爱我学古诗。待君如待我，此事固不疑。

雁门春色外，四月雁未归。主人拂金台，延客夜开扉。

舒君郁郁怀，饮彼白玉卮。若不化女子，功名岂无期。
红梅
牛谅（元代）

陇头人未来，江南春几许？惆怅玉箫声，吹落胭脂雨。
喜山甫相过
舒岳祥（宋代）

梦回春草远，病起故人来。
耿耿孤灯话，沈沈细雨杯。
千愁双鸟过，一笑百花开。
世事渺烟水，相携卧绿苔。
饯杨少监
俞德邻（宋代）

白发苍颜自在仙，流行坎止任天然。江山得意俓携酒，家世为官不爱钱。

天与清閒娱晚景，人看富贵出长年。传闻尺一来阊阖，匹马春风快着鞭。
洞仙歌·上林全树
刘克庄（宋代）

上林全树，曾借君栖宿。朝过瑶台暮群玉。忽翩然、脱下宫锦袍台，□□□，却向齐州受箓。等闲挥醉笔，咳唾千篇，长与诗家窃膏馥。身是酒星文星，刚被诗人，□唤做、禁中颇牧。便散发、骑鲸去何妨，从我者谁欤，安期徐福。
山中楚辞 其六
高似孙（宋代）

木蔌蔌兮皆冬，汎山林兮迎雪。匠此妙兮磅礴，信天人兮豪杰。

当是时雁分黯淡之云，花弄扶疏之月。酒涉隽兮少对，诗造微兮自悦。

天山兮谁饥，蔡州兮谁决。眇斯人兮毋作，雪霏霏兮空洁。
三五七言
宋褧（元代）

寒空高，寒雁号。霜气严征柝，风威薄锦袍。一夜相思心似海，荒城四望愈忉忉。
赠柏岩禅师
周贺（唐代）

野寺绝依念，灵山会遍行。老来披衲重，病后读经生。

乞食嫌村远，寻溪爱路平。多年柏岩住，不记柏岩名。
陈季常静庵
释道潜（宋代）

庞公与少陵，不肯入州府。畏人嫌其真，但喜归茅宇。

先生岂其徒，与世亦龃龉。年来作庵榜以静，静非对动默即语。

闭门谢客亲荷锄，秀甲珍芽春满圃。黄鸡白酒厌妻孥，醉以诗书相媚妩。

况复家传侍郎后，缥囊玉匣收奇古。宝刀错落走金蛇，至药晶荧啸铅虎。

先生妙龄已绝人，放浪江湖弃簪组。居闲自不减前烈，遇物阴施功不数。

我疑造物已收录，富贵来寻君勿阻。不然骑鹤扣玄关，跨跞松乔攀佛祖。
送张无梦归天台山
钱惟演（宋代）

金庭霞标云半中，岩扉涧户凌太空。
飘飘灵气际浮景，蝉蜕万物乘高风。
吾君当天坐环极，物色异人方侧席。
岂因垂钓识羔裘，不假张罗得凫舄。
恩深况遇千龄旦，威颜咫尺隆宸盼。
问政应同牧马言，临轩几动犹龙叹。
方瞳玉骨本无羁，驰烟驭气思东归。
江南芳草正无际，林下群莺犹乱飞。
浮丘挹袂去何处，五芝同晓仙露晞。
人间祕境不可识，千载宸章焕岩壁。
孔周翰挽词三首
孔武仲（宋代）

晚岁班朝列，光华动士林。
家风当冠豸，官序正腰金。
霄汉亨衢浅，膏肓积沴深。
凄凉哭门馆，笑语尚余音。
送王子文宰昭武 其三
真德秀（宋代）

百谏或绕指，粹白俄成缁。有初谅非难，其难在终之。

道心眇丝粟，易为群物移。不有精一功，谁能胜惟危。

子今如玉雪，莹洁亡少疵。愿言保令德，岁晏以为期。
和程阁学送小春茶韵四首
袁说友（宋代）

眼看节物去重来，又见寒梢数点梅。
草木已随新岁好，冬芽豫占一年魁。
石灰
释绍昙（宋代）

炉鞴亲从锻鍊来，十分确硬亦心灰。盖空王殿承渠力，合水和泥做一回。
水调歌头 次向伯恭芗林见寄韵
李弥逊（宋代）

不见隐君子，一月比三秋。惊涛如许，梦魂无路绝横流。

安得如云长翮，命驾不须千里，上下逐君游。此计杳难就，注目倚江楼。

西风里，多少恨，寄歌头。飞奴接翼，为我三度下南州。

正是天寒日暮，独钓一江残雪，风猎碧莎裘。和子浩然句，一酌散千忧。
斜封官语
佚名（唐代）

姚宋为相，邪不如正。太平用事，正不如邪。
又成五言律诗三首 其三
蒋祺（宋代）

客有林泉趣，寻幽剪薜萝。半山无石碍，此境得春多。

隔岸桃花坞，临溪竹箭波。兹应是仙隐，鹤驭几时过。
客中遇闰重阳
车书（清代）

登高才匝月，今日又重阳。破帽不堪落，霜花应更黄。

白衣虚送酒，异客倍怀乡。寂寞兼风雨，那禁秋夜长。
过静海县
姚若蘅（清代）

水城百堵见廛闾，鱼米生涯乐有馀。渐觉津沽风物近，青红儿女钓人居。
赋酴醾短歌少留行旆
韦骧（宋代）

酴醾高架凌春风，飘然疑与天香同。琼英绿叶何玲珑，开樽烂赏情无穷。

把酒祝花花且记，玉堂仙人将整辔。柔条好为挽云軿，少慰邦人恋轩意。
祝英台近 重过余氏园
濮文绮（清代）

菊英残，梅雾醒，花落已成泪。雪意云情，多少别来味。

销魂何处帘钩，谁家池馆，可记得、酒边人醉。

添憔悴。空忆梦影如尘，何堪再相对。回首天涯，话别正春水。

殷勤说与东风，递将燕子，休再问、主人归未。
次韵寅庵四首 其三
黄庭坚（宋代）

大若塘边擉网鱼，小桃源口带经锄。诗催孺子成鸡栅，茶约邻翁掘芋区。

苦楝狂风寒彻骨，黄梅细雨润如酥。此时睡到日三丈，自起开关招酒徒。
初五日孔野云同酌楼下取琴作白云曲因和周倅所赠韵
韩淲（宋代）

野云弹白云，声寄徽外微。胎仙舞三叠，生飞上华池。

徽弄瞬息间，是岂筝阮资。孤桐本贞高，缓节调勿催。

天心古乐见，画出弥明师。志士不可听，俗士不可窥。

落佩倒冠者，因之得希夷。灵仙福地南，春风百草齐。
江再和戏答四篇 其二
程俱（宋代）

长言屹秦城，古例开墨守。三年不窥园，一吻莫饮酒。

斯人浪自苦，初不系无有。何如从子微，亦复问贤首。

此身未能了，何暇念亿丑。超然方丈间，观化肘生柳。
梅龙抱孙歌
齐彦槐（清代）

江山灵气无不钟，两株夭矫梅中龙。故老相传六朝物，虬枝压倒黄山松。

尾凌青霄首潜硖，翠藓苍苔作鳞甲。空江浩淼一枝横，晴昊迷离万花插。

江烟江雨日氤氲，自然嘘气成香云。化作真龙飞不去，破山出火雷公焚。

落角摧牙人尽惜，焦山自此无颜色。岂知根到九泉深，地老天荒枯不得。

骅骝又生污血驹，龙种自与寻常殊。海风吹长头上角，江月悬来颔下珠。

商柏周槐尝听说，梅龙抱孙更奇绝。左拿右攫走蛟螭，可似当年意雄杰。

残冬到山蕊已含，迟我一月花初酣。梅乎梅乎故不凡，为祝焦仙弥勒好呵护，使尔千古万古魁江南。
题严子陵垂钓图
何文季（宋代）

卧足曾将帝腹加，拂衣归去伴烟霞。
祗消一钓名千古，亏杀当年邓仲华。
张秀才见写陋容
苏辙（宋代）

潦倒形骸山上樗，每经风雨辄凋疏。
劳君为写支离状，异日长看老蝉。
落笔従横中自喜，赋形深稳妙无余。
偶然挂壁低头笑，俱幻何妨彼亦如。
次韵王给事见寄
陆游（宋代）

大手方司一世文，臞儒何敢望余尘。
谁知天上黄扉贵，肯记江余白发新？末路愈穷诗有祟，旧书浑忘笔无神。
床头周易尊中酒，犹赖渠侬不负人。
墨菜画卷
吴镇（元代）

菘根脱地翠毛湿，雪花翻匙玉肪泣。芜蒌金谷暗尘土，美人壮士何颜色。

山人久刮龟毛毡，囊空不贮揶揄钱。屠门大嚼知流涎，淡中滋味吾所便。

元修元修今几年，一笑不直东坡前。
清凉寺
孔武仲（宋代）

白寺荒湾略舣舟，携筇来作上方游。
何年巧匠开山骨，自古精兵聚石头。
故垒无人空向久，高堂问话凛生秋。
云庵快望穷千里，一借澄江洗客忧。
偈颂六十首 其十一
释昙华（宋代）

德章老瞎秃，从来没滋味。拈得口，失却鼻。三更二点唱巴歌，无端惊起梵王睡。
张安道生日二首
苏辙（宋代）

十载从公鬓似蓬，羡公英气老犹充。
生时别得星辰力，晚岁仍加鼎灶功。
世事不堪开眼看，劳生渐恐转头空。
问公试觅刀圭药，岁岁称觞此日中。
以蒋永仲画双松为故人寿
程俱（宋代）

青松千岁姿，擢质万仞冈。霜根初茁秀，气已凌千章。

去天尺五地，雨露先众芳。晨光为膏沐，鬣鬣倾扶桑。

故应神物护，茂叶成深苍。尔来向三纪，已作拿云骧。

岂惟蔽牛马，固已中栋梁。上有参天枝，下有延年肪。

苍荫被草木，皆为芝木香。众鸟不敢巢，或来孤凤凰。

会当回万牛，一柱来明堂。却顾冰涧底，岁寒永相望。
题鱼龙变化图
张弼（明代）

轻舟短棹看初阳，行到鱼龙变化乡。寄语苍生休渴望，普天甘雨送丰穰。
李季实以龙鹤山菜饼见惠长句将之吕兄亦有和
程公许（宋代）

山林远志久封殖，误随小草辄轻出。
得似乾淳太史公，万古不磨董狐笔。
太史龙鹤山中人，玩心竹素如醉醒。
炼师喜为作妙供，灵昔相间丛卉生。
七年飘摇湖海客，生怕鱼鲤腐关膈。
圆规得自太史孙，清苦本来同气质。
十洲地产富琼芝，龙鹤何曾欠蕨薇。
与君约归如有期，跃鲤何用工姜芥胹。
满庭芳 立誓状外戒
马钰（金朝）

专烧誓状，谨发盟言。遵依国法为先。但见男儿女子，父母如然。水除气财酒色，弃荣华、戒断腥膻。常清静，更谦和恭谨，无党无偏。布素婪耽度日，饥寒后，须凭展手街前。不得贪财诳语，诈做高贤。常怀慎终如始，遇危难、转要心坚。如退道，愿分身万段，永镇黄泉。
感事
祖无择（宋代）

东家木铎德音远，西竺金人像教来。礼乐不兴王道绝，吾民何日遂康哉。
金缕曲 谢文节公建阳卖卜砚 二十叠前韵
叶绍本（清代）

忧国徒倾酒。痛冬青、荒陵万树，块土存否。暂学君平垂帘市，汉运已移威斗。

占灵荚、爻非用九。猿鹤沙虫难草檄，剩罗纹、当作河山守。

悲马角、叹鹑首。

未同玉带燕台走。且就里、暗占消息，鹿归谁手。山郭萧条水呜咽，瘴雨蛮烟甘受。

凭三寸、纵常山口。大节夷齐同致命，笑纷纷、首鼠形何丑。

悲风飒，桥亭牖。
哭张元吉
李春叟（宋代）

时平持论易，世否见才难。
孤柱支颠厦，危船上急滩。
关山五首
孔武仲（宋代）

晓上春风第一楂，豁然披眼尽天涯。
原田极望人稀少，掩映茅篁数十家。
山中奉怀诸君十一首 其九 伦仪部穗石
王渐逵（明代）

春曹富酝籍，端居事幽讨。岭表流清标，海内挹文藻。

示朴非良工，韫遗岂珍宝。拟泛凌霄槎，宁恋栖霞岛。
百字令 中秋和其年，时甫过地震
曹贞吉（清代）

晚霞成晕，似非烟笼就，霓裳仙阙。只恐清光明作镜，照见须眉愁绝。

静掩珠帘，轻遮团扇，蜃雾楼台结。凭谁吹散，玉箫声细如发。

况是一阵罡风，须弥芥子，偶现空花劫。八柱蛟龙还掉尾，穆穆金波无缺。

动魄惊心，十年两度，错过中秋节。余生瓦砾，他时月底重说。
自瑞洪溯江入信州
蔡汝楠（明代）

暂得辞文牒，虚窗画舫开。
江趋鄱口落，山向信州来。
接树迷帆入，残莺唤梦回。
无人共登眺，翘首越王台。
寓寿宁方丈州人求识面继来焚香作礼戏呈晓老
邹浩（宋代）

维摩丈室一张床，暂寄清宵梦几场。却被閒人作禅看，竞来合掌要焚香。
诃林送区启图应试北上 其二
陈子壮（明代）

净侣骚人绝胜缘，上方明月照离筵。天香雅爱飘灵鹫，莫倚淮南桂树篇。
净土院
姚愈（宋代）

劲节摩云岁月深，冰霜不改旧时阴。
静浮香篆度幽径，冷滴翠光生茂林。
明月满窗横好墨，清风入指接黄金。
个中领取西方意，梦落人间何处寻。
中秋月出复雨有怀叶子文汤明叔
仇远（元代）

三秋此夕恰平分，城市人家半闭门。
正忆紫云吹玉笛，忽惊皓月照金樽。
宦情素薄鸿初到，诗兴方浓雨又昏。
不是桂花香自慰，倚栏无语易销魂。
浮槎山水记
欧阳修（宋代）

浮槎山，在慎县南三十五里，或曰浮巢山，或曰浮巢二山，其事出于浮图、老子之徒荒怪诞幻之说。其上有泉，自前世论水者皆弗道。

余尝读《茶经》，爱陆羽善言水。后得张又新《水记》，载刘伯刍、李季卿所列水次第，以为得之于羽，然以《茶经》考之，皆不合。又新妄狂险谲之士，其言难信，颇疑非羽之说。及得浮槎山水，然后益以羽为知水者。浮槎与龙池山，皆在庐州界中，较其水味，不及浮槎远甚。而又新所记，以龙池为第十，浮槎之水，弃而不录，以此知其所失多矣。羽则不然，其论曰：“山水上，江次之，井为下。山水，乳泉、石池漫流者上。”其言虽简，而于论水尽矣。

浮槎之水，发自李侯。嘉祐二年，李侯以镇东军留后出守庐州，因游金陵，登蒋山，饮其水。既又登浮槎，至其山，上有石池，涓涓可爱，盖羽所谓乳泉、石池漫流者也。饮之而甘，乃考图记，问于故老，得其事迹，因以其水遗余于京师。余报之曰：李侯可谓贤矣。

夫穷天下之物无不得其欲者，富贵者之乐也。至于荫长松，藉丰草，听山流之潺湲，饮石泉之滴沥，此山林者之乐也。而山林之士视天下之乐，不一动其心。或有欲于心，顾力不可得而止者，乃能退而获乐于斯。彼富贵者之能致物矣，而其不可兼者，惟山林之乐尔。惟富贵者而不可得兼，然后贫贱之士有以自足而高世。其不能两得，亦其理与势之然欤。今李侯生长富贵，厌于耳目，又知山林之乐，至于攀缘上下，幽隐穷绝，人所不及者皆能得之，其兼取于物者可谓多矣。

李侯折节好学，喜交贤士，敏于为政，所至有能名。凡物不能自见而待人以彰者，有矣；凡物未必可贵而因人以重者，亦有矣。故余为志其事，俾世知斯泉发自李侯始也。

三年二月二十有四日，庐陵欧阳修记。
东园探桃李二首
杨万里（宋代）

偶逢李径一花开，从此东园日日来。
更约桃花同坼好，红红白白两相催。
久雨初霁书所寓壁
张养浩（元代）

痴雨歇檐滴，顽云开日华。穴垣惊暗笋，抢地惜幽花。

市隐静于野，客居閒似家。故园亦皆寓，心定自无哗。
同马卓群至龙井
陈曾寿（清代）

携伴行山不辞远，薄云作暝迷高暾。才踰风篁秋景绝，绛霞一抹霜林屯。

御巡蹬道尚完好，荒榛故础知山门。径转斜垣绕佛阁，杂花罗列明秋轩。

老僧煎泉自提挈，妙谙茗事相评论。更出新藏压山产，香沁荷露何清黁。

为言珍璧不自享，拜月一荐嫦娥尊。咽服清虚三洗髓，神虑皎皎无由浑。

还穿竹径步荦确，湖光远漏如池盆。曲流碧玉荇萦拂，老柳红浸珊瑚根。

湫澄龙去绝变化，残妆倒镜秋棠魂。我行违世更患难，耽此偶作忘朝昏。

天风泠泠度声赖，妙意有在当谁言。
题章氏园亭四首 其四 万玉亭
胡应麟（明代）

绰约孤亭中，梅花斗清绝。高天一万株，乱洒罗浮雪。
诗悼刘夫人
姜特立（宋代）

淑德生从积庆门，父兄隐耀更全真。
共推蜡屐亭前女，雅称玄都观里人。
鸾镜菱花千叶冷，蟾宫桂树一枝新。
人生百岁今才半，会有重封贲后身。
送王季境还淮东幕
乃贤（元代）

西京骄马越罗衣，公子风流世绝稀。冠盖一门誇万石，江山千古忆玄晖。

新茶夜试中泠水，美酒春分采石矶。幕府群公多胜赏，一枝芍药待君归。
江耐翁以最首座十玄谈见示
楼钥（宋代）

十首玄谈已赘疣，劳君头上更安头。
若还又有九百汉，葛藤相缠几时休。
湖边
武衍（宋代）

日日湖边上小车，要寻红紫醉年华。
东风合与春料理，忍把轻寒瘦杏花。
梦良以书献吉梦戏作二绝 其一
葛胜仲（宋代）

山林皋壤乐无厌，况是寒灰岂复炎。蹇足上天无是理，固应此梦不须占。
有送黑白鹇予号之日黑忙
释今无（明代）

金毛孔雀锦毛狮，总不如他岂是奇。十上衣裳看已敝，一腔心事倩谁知。

餐沙尚省香台米，入树嫌伤映月枝。好待十年无事际，花间看尔日斜时。
寄从之时闻黄丈仲秉初亡
周孚（宋代）

陇月撩人特地圆，真成千里共婵娟。尺书好附今年雁，别酒尝婵去夏蝉。

二顷未知何处是，九原谁似此翁贤。老怀欲语还惆怅，肠断春江上水船。
虎丘 其一
吴锡麒（清代）

虎气消沈鹤市荒，东风容易客回肠。贞娘墓上年年柳，画了春愁画夕阳。
短歌行
陆游（宋代）

冠一免不可以复冠，门一杜不可以复开。
山林兀兀但俟死，台可衮衮吁可哀！巨材倒壑亦已矣，万牛欲挽真难哉！阿房铜人其重各千石，回首变化为风埃。
吾曹浮脆不自悟，乃欲冠剑常催嵬。
劝君饮勿用杯酌，但当手提北斗魁，挹乾东海见蓬莱，安用俛首为低摧！
公叔次开窗诗漫答
薛季宣（宋代）

不同夷甫坐谈空，烂醉凫鹥灭没中。闻说诗豪君是否，好磨长剑倚崆峒。
句
释惠觉（宋代）

澜深鱼自跃，风暖客还来。
海觉禅师山院
贯休（唐代）

人言海觉老宗师，隐绝层巅世莫知。青草不生行道迹，

白云常护坐禅扉。六环金锡飞来后，一派银河泻落时。

借问大心能济物，龙门风雹卷天池。
蒲葵扇
王质（宋代）

轻蒲猎猎野风秋，吹上蟾宫白玉楼。想见东山红粉里，超然惟有此风流。
宫词
胡仲弓（宋代）

瑶花飞处忆瑶姬，一日倾杯十二时。
青玉案前呵冻手，推窗自塑雪狮儿。
养猿
沈辽（宋代）

孤猿逸重巘，清啸久不闻。中怀为牢落，日跂吴山云。

宓子有深致，远将清思分。萧飒野人姿，慰我澧江濆。

动静得真性，超然离世纷。春华二月来，苑囿争敷芬。

谁言关闭趣，聊以乐朝曛。毋怀故山归，吾将汝为群。
送山东廉访照磨于思容
赵孟頫（元代）

林梢春动紫烟生，匹马东风十日程。若到济南行乐处，城西泉上最关情。
王立之园亭七咏 其七 永日亭
谢逸（宋代）

静坐寂无事，一日似两日。闻之东坡公，此语妙无匹。

晨漱夕曲肱，百年过如掷。投身声利场，更觉居诸疾。

而君定何人，能使羲轮轶。虽无挥日戈，自得鲁阳术。

但见弦望移，了不记甲乙。优游聊卒岁，何必日鼓瑟。
蜡梅
李龙高（宋代）

枝枝六出试新妆，色界何曾识许香。
只道单传餐玉诀，不知还解服硫黄。
题画僧二首（前篇一作酬信上人赠张僧繇画僧）
张祜（唐代）

骨峭情高彼岸人，一杯长泛海为津。

僧仪又入清流品，却恐前生是许询。

瘦颈隆肩碧眼生，翰林亲赞虎头能。

终年不语看如意，似证禅心入大乘。
戏拟夏卉八香图各题短句 其七 栀子
弘历（清代）

十里香盈谷，六月雪封枝。玉栏干侧畔，等度是仙姿。
和友人忆洞庭旧居
刘沧（唐代）

客舍经时益苦吟，洞庭犹忆在前林。青山残月有归梦，

碧落片云生远心。谿路烟开江月出，草堂门掩海涛深。

因君话旧起愁思，隔水数声何处砧。
南歌子·柳色遮楼暗
张泌（唐代）

柳色遮楼暗，桐花落砌香。画堂开处远风凉。高卷水晶帘额、衬斜阳。
疾作梦母氏孙淑人挈儿来兹不复梦矣
程琼（清代）

为痛宁馨转自伤，相随却恨我无娘。更谁看等千金重，只我佳人断绣肠。
过北山翁
方孝孺（明代）

避世惭无术，忘年赖有翁。山中九日后，花下一尊同。

江迥宜秋色，林疏怯晚风。放怀甘取醉，舍此更谁从。
三河道中
王晖（宋代）

龙且风土类中原，雨势山开百里川。
白鹭水田摩诘画，桃花溪洞武陵船。
杂诗
庞蕴（唐代）

未识龙宫莫说珠，识珠言说与君殊。

空拳只是婴儿信，岂得将君诳老夫。

万法从心起，心生万法生。法生同日了，君去在虚行。

寄语修道人，空生慎勿生。如能达此理，不动出深坑。

极目观前境，寂寞无一人。回头看后底，影亦不随身。

神识苟能无挂碍，廓周法界等虚空。

不假坐禅持戒律，超然解脱岂劳功。

日用事无别，惟吾自偶偕。头头非取舍，处处勿张乖。

朱紫谁为号，青山绝点埃。神通并妙用，运水及搬柴。

十方同聚会，个个学无为。此是选佛场，心空及第归。

焰水无鱼下底钩，觅鱼无处笑君愁。

可怜谷隐老禅伯，被唾如何见亦羞。
木犀
白玉蟾（宋代）

雨送炎官印，风宣白帝麻。
欲知秋面目，细看木犀花。
道逢王左丞不及避谢之二首 其一
曾几（宋代）

西风黄叶北门街，有句无人为剪裁。冲突前驱公会否，要求一语定敲推。
送李中郎伯任虑囚闽中
欧大任（明代）

芳草鸣珂紫陌游，衣冠今送李膺舟。刺桐似锦人相待，扶荔如膺客暂留。

贯索光摇沧海夜，石尤风超大鹏秋。好将德意开殷网，自昔君王重爽鸠。
陈氏母夫人挽词二首 其二
李之仪（宋代）

子令人空毁，孙贤我故钦。成家信如玉，传世果非金。

不作寻常去，方知积累深。天花长满裓，应悟本来心。
造侄寄建茶
曾几（宋代）

汝已去闽岭，茶酒犹粲然。
买应从聚处，寄不下常年。
洗涤卢仝椀，提携陆羽泉。
无人分得好，更忆仲容贤。
河南观察使故相国袁公挽歌三首 其三
刘禹锡（唐代）

返葬三千里，荆衡达帝畿。逢人即故吏，拜奠尽沾衣。

地得青乌相，宾惊白鹤飞。五公碑尚在，今日亦同归。
镫下
陈梓（清代）

积阴镫下焰，独坐冷添衣。江阔书难度，峰高梦不归。

耳听寒食近，发为故园稀。莫是愁城恼，多缘酒力微。
上滩
张尚瑗（清代）

顺流船似箭，逆流船似绊。衢睦地势殊，牵挽程难算。

江底清无泥，齿齿白石粲。船石相磨治，荦确冰初泮。

深者四五尺，浅或未及半。牵船蹋冰行，挽衣不掩骭。

胶浅难施，肩舁杂呼唤。已前而复却，欲迎或还捍。

一滩抵数里，一里或数滩。滩滩行相续，侵晓到日旰。

惶恐黯黕名，熟闻心已惮。岂识瀫纹江，惊湍尔许悍。

长歌行路难，击楫发三叹。
隐自简堂老赠籐杖
陈造（宋代）

两枝籐杖各过头，一赠诗翁一自留。
借力崎岖知意厚，分岐喧自果谁优。
拄归山路烟岚好，横向禅堂魔魅愁。
偿尽阿师行脚债，不妨分我老沧洲。
满江红·云壑飞泉
刘子寰（宋代）

云壑飞泉，蒲根下、悬流陆续。堪爱处、石池湛湛，一方寒玉。暑际直当磐石坐，渴来自引悬瓢掬。听泠泠、清响泻琮琤，胜丝竹。寒照胆，消炎燠。清彻骨，无尘俗。笑幽人忻玩，滞留空谷。静坐时看松鼠饮，醉眠不碍山禽浴。唤仙人、伴我酌琼瑶，餐秋菊。
题弋阳方友民所藏紫岩西山二帖
刘克庄（宋代）

摩挲妙墨忆微言，故箧才馀二帖存。往昔翁为紫岩客，后来子帖浦城门。

晚生多说参诸老，它日谁堪见九原。自叹西河索居者，暮年归梦绕田园。
四用韵 其十
杨公远（宋代）

因循身渐老，性懒谒王侯。尝到新蓝尾，翻馀旧历头。

春来虽可喜，岁去抑何愁。桃板书联句，三平二满休。
偶作
连文凤（宋代）

春风跃马看花时，肯作秋风鬓易衰。
富贵百年皆长物，老来方悔读书迟。
同顾广文游西湖
蔡戡（宋代）

老来多病盍归休，只为江山得少留。
万顷澄波环胜境，千峰倒影漾中流。
十年两作西湖长，一日同为北牖游。
预约他时官事了，与君重醉百花洲。
沁园春 寿游侍郎
佚名（宋代）

五岳三光，孕秀精神，时生俊髦。看出匣锋铓，备施盘错，济川力看，历试风涛。

直卷经纶，十徵不就，争羡先生出处高。徜徉处，有晋公绿野，陶令东皋。

精神翰墨游遨。无一点风霜上鬓毛。不访蓬莱，遍搜仙药，不登阆苑，三摘蟠桃。

洒洒丰姿，棱棱标致，长对梅花雪里梢。青如许，与老松苍竹，定岁寒交。
戊戌正月十二日与兄话别邗关
张云璈（清代）

津亭攀柳一分黄，去住无端各自伤。颜色定和殊惘惘，前程如此太茫茫。

久怜京国多尘梦，似望并州作故乡。白发衰亲好持护，客中最忆是高堂。
绵山
朱锦琮（清代）

城外高山接太行，春深墓草散牛羊。禁烟节自多风雨，旌善田谁种稻粱。

十载君臣同牧圉，一身泉石中膏肓。晋祠流水清如玉，洗出幽岩数点苍。
送道士归桐柏观
舒坦（宋代）

年来游尽海边山，独爱青青桐柏坛。
光射斗牛腰下剑，气吞龙虎鼎中丹。
白云千叠赤城晓，黄鹤一声华顶寒。
玉简姓名仙约在，洞天莫放酒杯乾。
闻杭饥
强至（宋代）

客从吾乡来，告我岁大歉。
百金易斗粟，富者头屡撼。
饿殍相枕藉，亿口尽虚颔。
客言尚未竟，予泪已成点。
避席骇相问，予衷不能掩。
位卑俸给薄，用度抑难减。
是以之官日，尽室来未敢。
予行弟独留，居常动予慊。
岁凶吾产薄，虑其苦粗淡。
所以闻客言，私怀辄兴感。
客遽前止予，君言固足贬。
善自忧家为，微俸诚亦忝。
上有天子明，封章日可剡。
先陈劭耕稼，次述抑聚敛。
澄汰兵籍冗，惇尚土木俭。
坐使四海富，宁患食不糁。
胡为所谋狭，而复自戚惨。
再拜起谢客，予言愧尘玷。
归来二周岁
白居易（唐代）

归来二周岁，二岁似须臾。池藕重生叶，林鸦再引雏。

时丰实仓廪，春暖葺庖厨。更作三年计，三年身健无。
三月二十五日喜雨
梅尧臣（宋代）

初为委吏承命书，是夜旱雨深一尺。
乃知穷困同草莱，隔岁焦枝有时涤。
向闻乖龙池底藏，驱逐肯行须霹雳。
今无雷电已滂然，好在三公莫忧责。
商山海棠
王禹偁（宋代）

锦里名虽盛，商山艳更繁。
别疑天与态，不称土生根。
浅着红兰天，深于绛雪喷。
待开先酿酒，怕落预呼魂。
春里无勍敌，花中是至尊。
桂须辞月窟，桃合避仙源。
浮动冠频侧，霓裳袖忽翻。
望夫临水石，窥客出墙垣。
赠别难饶柳，忘忧肯让萱。
轻轻飞燕舞，脉脉息妫言。
蕙陋虚侵径，梨凡浪占园。
论心留蝶宿，低面厌莺暄。
不忝神仙品，何辜造化恩。
自期栽御苑，谁使掷山村。
绮里荒祠畔，仙娥古洞门。
烟愁思旧梦，雨泣怨新婚。
画恐明妃恨，移同卓氏奔。
只教三月见，不得四时存。
绣被堆笼势，臙脂浥泪痕。
贰车春未去，应得伴芳罇。
寄畅园二十咏 其十三 环翠楼
秦耀（明代）

登楼展幽步，俯见林壑美。落日凭阑干，当窗四山翠。
和诗守丰年行
郭印（宋代）

园林摇落露寒梢，秋成穰穰弥四郊。
千里播种无不毛，妻儿温饱忘啼号。
馀粒施及禽与猱，有田宁复弃而逃。
太守牧民如牧马，宣化承流王泽下。
欲希禹稷事躬稼，垦亩劝耕谩隙罅，
召杜龚黄乃其亚。黄云泱漭覆原野，
乐弥丰年醉琼斝。古邛旧敝人人说，
久困征诛心已折。析家荡产纷更迭，
身罹罪罟无从雪。漫道当时富盐铁，
汉志食货忍重阅，嗟我妇子难全活。
今年谁料胜常年，入绢得盐偿本钱。
里绝追呼俗自便，闭门稚耋得安眠。
十日一风五日风，邻村稽首羡兹土。
白头半刺才窳苦，赖此贤侯百废举。
空庭吏散鸟驯除，谣闻击壤同康衢。
侯於公卿地有馀，利泽行推遍海隅。
呜呼利泽行推遍海隅，坐使斯民愁叹为嬉娱。
子夜歌四十二首 其三十六
佚名（魏晋）

侬作北辰星，千年无转移。欢行白日心，朝东暮还西。
挽郑宣教
刘克庄（宋代）

传嫡生枢府，耽书肖肯亭。
未论禽拜后，姑喜鲤趋庭。
葛帔悲交态，瑶环忆妙龄。
吾无施力处，遗恨托于铭。
和林堂长韵
陈宓（宋代）

近学陶公小辟窗，境闲地迥壮心降。
临阶曲水清堪照，隔槛奇峰勇莫扛。
静对每嗟人尚独，清标长想玉难双。
新诗忽自龙门坠，纸上波涛更击撞。
呈寿冈
赵蕃（宋代）

夏雨凄凄曾过公，只今端复是秋风。
青青但保庭前竹，渺渺不悲江上枫。
每忆诵诗头且白，可期频见颊犹红。
陶家九日明朝事，问讯菊篱开几丛。
南柯子·秋夜
叶小鸾（明代）

门掩瑶琴静，窗消画卷闲。半庭香雾绕阑干。一带澹烟红树、隔楼看。

云散青天瘦，风来翠袖寒。嫦娥眉又小檀弯。照得满阶花影、只难攀。
句
杨伯岩（宋代）

东台仙子许参元，满月光明现大千。
淮阳路
李商隐（唐代）

荒村倚废营，投宿旅魂惊。断雁高仍急，寒溪晓更清。

昔年尝聚盗，此日颇分兵。猜贰谁先致，三朝事始平。
行僧
梅尧臣（宋代）

风衣何揭揭，有若瓠叶翻。
尘土不远去，白云藏白门。
锦堂四咏 其三 秋月扬明辉
李俊民（金朝）

谁为天公洗眸子，试将把酒问姮娥。清光一片已如许，斫却桂时应更多。
忆秦娥
颜奎（宋代）

水云幽。怕黄霜竹生新愁生新愁。生新愁如今何处，倚月明楼。

龙吟杳杳天悠悠。腾蛟起舞鸣空篌。鸣箜篌。听吹短气，江上无秋。
次韵汪正夫对雨
郑獬（宋代）

雨气飘萧动竹斋，惊秋高思若为裁。
壮心虽被愁催去，欢意须为酒借来。
云脚一从边地合，风头半是海潮回。
长汀从此伤摇落，独有骚人最费才。
和禅人发心丐开海田
释正觉（宋代）

檀度夤缘约远寻，利他方称出家心。
丐行端取丛林饱，耕缛不嫌泥水深。
地面丕平春种玉，波痕清浅月浮金。
栽田博饭吾家事，一段风规得老琛。
送友人之峡
李群玉（唐代）

东吴有赋客，愿识阳台仙。彩毫飞白云，不减郢中篇。

楚水五月浪，轻舟入暮烟。巫云多感梦，桂楫早回旋。
偈颂二百零五首
释正觉（宋代）

不起一念，向道须弥。
舌头一脔肉，口唇两边皮。
云门得用妙如许，不落是非知不知。
立春日赐百官春饼
申时行（明代）

紫宸朝罢听传餐，玉饵琼肴出大官。
斋日未成三爵礼，早春先试五辛盘。
回风入仗旌旗暖，融雪当筵七箸寒。
调鼎十年空伴食，君恩一饭报犹难。
饵黄精
韦应物（唐代）

灵药出西山，服食采其根。九蒸换凡骨，经著上世言。

候火起中夜，馨香满南轩。斋居感众灵，药术启妙门。

自怀物外心，岂与俗士论。终期脱印绶，永与天壤存。
别友
赵琥（宋代）

斜风细雨酿轻寒，握手相看话别难。
有酒莫辞今日醉，凤仪门外即阳关。
岸沙
杨万里（宋代）

水嫌岸窄要冲开，细荡沙痕似翦裁。
荡去荡来元不觉，忽然一片岸沙摧。
赠周生
刘敞（宋代）

骐骥能千里，不能走鼠穴。猛虎拘阱中，不如狗善齧。

周生学干禄，强进屡颠蹶。时不用周生，周生亦不屑。

行年过五十，颇就知命说。未尝畜妻子，名利敢贪窃。

所忧道未能，欲辨孔与桀。人知如此鲜，况不厌藜蕨。

与我始相见，便觉抱高节。人皆用其巧，子独趋所拙。

春秋举逸民，蔽善尚贬绝。谁期大夫贤，荐使在班列。
偈颂一百零二首 其六
释绍昙（宋代）

赤脚走红尘，全身入荒草。费了几精神，不若居山好。

一坞闲云，千峰啼鸟。声色纯真，是非不到。堪悲堪笑寒山子，十年归不得，忘却来时道。
和潘汝勉三绝 其三
何梦桂（宋代）

潮去钱塘王气收，西风黄叶故山秋。杀身报国男儿志，皓首偷生妾妇羞。
曾子固令咏齐州景物作二十一诗以献 其十一 芙蓉桥
孔平仲（宋代）

出城跨岧峣，惊目见花艳。飞盖每来游，佳境此其渐。
亲征诏下朝野欢呼六首 其五
周紫芝（宋代）

雉扇遥闻拥翠銮，远方耕凿尚偷安。谁知黄钺临戎地，江上秋风玉帐寒。
鹧鸪词（春愁）
汪卓（宋代）

伤时怀抱不胜愁。野水粼粼绿遍洲。满地落花春病酒，一帘明月夜登楼。

明眸皓齿人难得，寒食清明事又休。只是鹧鸪三两曲，等闲白了几人头。
幽芳记十六首 其二 碧桃
彭日贞（明代）

仙种出瑶池，山中罕人见。不期结实多，期识春风面。
行住坐卧三十二颂
释印肃（宋代）

火出木烬灰烟灭，黑白无纤可作师。
喻若春风融腊雪，普令冷暖□偏枯。
哭少宗伯春晖姊丈二首 其一
汪俊（清代）

老去身家不两存，俄看霜后萎芳荪。燕巢华屋垂新泪，马鬣空山感旧恩。

岂意十年重一面，却来千里与招魂。茑萝虽附潘杨未，未敢同声哭寝门。
秋热
刘攽（宋代）

百里异正土，我行岂蛮越。中星正常象，未与京洛别。

肃霜乃温正，授衣甫絺葛。林蜩沸如羹，芳草香未歇。

天令不可推，有时倒生杀。九土皆若然，蒸灼何由豁。

忆昔过秦陇，连山看秋雪。阴正鸿雁号，积冻松桧折。

驱车渡河洛，反顾尚明灭。大笑咫尺途，居然异寒热。
偈十六首 其十六
释行瑛（宋代）

持长竿，摇短艇。箬笠只一个，蓑衣无两领。洞庭秋水风不吹，涵虚恰似新磨镜。

末后句，留与谢三郎。
别怨·娇马频嘶
赵长卿（宋代）

娇马频嘶。晓霜浓、寒色侵衣。凤帷私语处，翻成离怨不胜悲。更与叮咛祝後期。素约谐心事，重来了、比看相思。如何见得，明年春事浓时。稳乘金腰袅，来烂醉、玉东西。
疏影 前题
赵我佩（清代）

疏林步玉。有素禽飞倦，花底常宿。翠袖天寒，娇影亭亭，含情半露丛竹。

萧条纸帐云才暖，觅胜迹、枝南枝北。倚短箫、谱出双声，却笑缟仙孤独。

怊怅岩扉静掩，菊泉未荐得，谁吹寒绿。冷抱芳心，不染繁华，合守空山茅屋。

残年剩腊匆匆去，感旧事、细翻歌曲。怕晚钟、一霎斜阳，画里乱愁盈幅。
塞鸿秋·代人作
贯云石（元代）

战西风几点宾鸿至，感起我南朝千古伤心事。展花笺欲写几句知心事，空教我停霜毫半晌无才思。往常得兴时，一扫无瑕疵。今日个病厌厌刚写下两个相思字。
至日建中次季真韵
胡一桂（宋代）

尽日劳劳烟雨里，此行谁识是欤非。
翩然芒屩相随处，正见梅花欲放时。
太极便堪窥易蕴，黄钟初可验葭飞。
天心子半无移改，细玩尧夫至日诗。
送张安道赴南都留台
苏轼（宋代）

我公古仙伯，超然羡门姿。
偶怀济物志，遂为世所縻。
黄龙游帝济，箫韶凤来仪。
终然反溟极，岂复安笼池。
出入四十年，忧患未尝辞。
一言有归意，阖府谏莫移。
吾君信英睿，搜士及茅茨。
无人长者侧，何以安子思。
归来扫一室，虚白以自怡。
游于物之初，世俗安得知。
我亦世味薄，因循鬓生丝。
出处良细事，従公当有时。
郭园梅花
梅尧臣（宋代）

未逢柳条青，独见梅蕊好。
犹怯春风寒，不比江南早。
清香拂酒杯，素色欺蓬葆。
佳人金缕衣，唱彻嗟身老。
送曾式古归建昌
王之道（宋代）

两年说归明日归，江头草软芬芬菲。
风调江净船行驶，好看芳草怀春晖。
绮罗香 柬檗子，兼忆茂伦、雪客
徐釚（清代）

碧树城西，乌皮几上，脱帽群呼小友。落拓周郎，顾曲时时载酒。

小昨年、雪藕初尝，又今年、霜柑暂剖。想书仓、腹笥便便，中原鞭弭吾何有。

平津东阁如云，扫六朝金粉，才华八斗。炊熟胡麻，又斸花间杞枸。

红尘里、几堆皂帽，真江畔，一湾春柳。向雪滩、钓叟呼余，余日如君否。
寿蹇用叔姻翁总干
阳枋（宋代）

明知少府是神仙，金水何须挂彩鞭。喜喜欢欢游两幕，平平彩彩过三年。

红莲照水香仍旧，绯枣团秋味正圆。兰玉已堪华晚节，更寻小圃菊花天。
送陈子寿往河南
朱克生（清代）

匹马游梁出帝乡，赠鞭重集酒炉旁。那堪旅舍逢离别，正值家园作战场。

汴水月明沙雁过，蓟门霜动夜砧凉。伤心去住同摇落，不独悲秋泪满裳。
八月十六日夜月
唐彦谦（唐代）

断肠佳赏固难期，昨夜销魂更不疑。丹桂影空蟾有露，

绿槐阴在鹊无枝。赖将吟咏聊惆怅，早是疏顽耐别离。

堪恨贾生曾恸哭，不缘清景为忧时。
句
宋齐丘（宋代）

大似贤臣扶社稷，遇明则见暗还藏。（《影诗》，

见《吟窗杂录》）
穿石 其二
符锡（明代）

千寻窦石知谁凿，岑立江波何壮哉。舟人渔子争传说，宛见将军避暑来。
西江月 海棠
李莱老（宋代）

绿染晓云冉冉，红酣晴雾冥冥。银簪悬烛锦官城。

困倚墙头半影。

雨后遍饶艳冶，燕来同作清明。更深犹唤玉靴笙。

不管西池露冷。
三哀诗 其三 唐韨臣明经
黄遵宪（清代）

呜呼汉家厄，十世到我皇。上承六七圣，德泽遍八荒。

麛裘三月政，讴歌不能忘。忽传有疾诏，遍求千金方。

千人万人和，重鼓女娲簧。珠襦坐武帐，奔走何跄跄。

神鹊衔果来，天女实发祥。今当尧舜朝，益宜简元良。

恩赐太子衣，有心见厖凉。恻恻君弦声，晨寒哀履霜。

瀛台百尺高，远隔海中央。齐东野人语，传说多荒唐。

贼相与瞽师，发短心甚长。亟欲奉前星，高置中宫旁。

猪王一无知，好勇徒强梁。群小争拥戴，妄夸国富强。

待封狼居胥，同进万年觞。天适降神人，人人空拳张。

张我虎神威，何难驱群羊。家家白莲花，满城吹迷香。

直挑强邻怒，横纵国人狂。各国会师来，长驱莫敢当。

遂令《春秋》笔，天王狩河阳。呜呼当此时，国势如蜩螗。

东南外诸侯，亟亟宜勤王。上以肃宫禁，下以靖材枪。

外以杜邻责，免索岁币偿。奈和裘蒙戎，失路迷伥伥。

转令一匹夫，起为董公倡。遥闻誓群师，风云奉龙骧。

多鱼忽漏言，一纲归沦亡。画虎竟不成，刲羊亦无衁。

成败非所论，此志良可伤。人言秘筐中，别藏法三章。

意实主民权，假托尊王纲。又言三日谷，纵兵肆跳踉。

掳掠得几何，概许归橐囊。是皆莫须有，秘狱谁能详。

江南群盗蒌，纷纷说连衡。倘若出此策，自毁周身防。

铸铁成大错，引刀还自戕。明明勤王师，转以贼名扬。

君魂果衔冤，被发诉帝乡。援枹率犀甲，号召诸国殇。

请帝乘白龙，还我苍天苍。芒芒此禹域，滔滔彼汉江。

君听人间谣，处处歌堂堂。
林泉归隐图
止庵法师（明代）

居山岂为山，只爱此中闲。
野菜何消种，柴门不要关。
饭余听涧落，经罢看云还。
恐有寒山句，多题藓石间。
和陶命子韵示津调官
吴芾（宋代）

既有余力，且亲灯火。
读破万卷，百倍于我。
我恨书少，意不自可。
汝能雪耻，天亦见假。
寿曾漕
徐玑（宋代）

洪波混浩深无底，分作江河合成海。
由来分合必有源，一点清澄元不改。
皇家德泽在人深，人心已洽天眷临。
爱产真贤佐隆治，南丰昆季玉与金。
南丰先生饱文学，笔端璀璨相参错。
帝制独如盘诰风，良史不令迁固作。
文昭内翰学于兄，文章馀事德业成。
温温气见春日暖，凛凛议论秋霜明。
鲁公拜相谁当笔，弟草兄制光如日。
一家盛事今古稀，千载独瞻门第屹。
常时此瑞分为三，朝论鼎立可巉岩。
乾坤清气有时合，合作星郎青似蓝。
中秋五日玉宇澄，非烟非雾朝盈庭。
天上麒麟千载出，人间蟾桂一年轻。
规模局度尤精粹，望见咸知宰相器。
全闽飞最一年馀，丹凤衔书九天至。
知公文字如南丰，爱公德器文昭同。
愿公复取鲁公位，斡补造化通洪蒙。
寿公满满称霞觥，动业长看双鬓青。
乞与芝兰分玉砌，高歌此颂清风生。
太湖诗。投龙潭（在龟山）
皮日休（唐代）

龟山下最深，恶气何洋溢。涎水瀑龙巢，腥风卷蛟室。

晓来林岑瀑，狞色如怒日。气涌扑炱煤，波澄扫纯漆。

下有水君府，贝阙光比栉。左右列介臣，纵横守鳞卒。

月中珠母见，烟际枫人出。生犀不敢烧，水怪恐摧捽。

时有慕道者，作彼投龙术。端严持碧简，斋戒挥紫笔。

兼以金蜿蜒，投之光焌律。琴高坐赤鲤，何许纵仙逸。

我愿与之游，兹焉托灵质。
沁园春 再赠李君聊广其意
曹贞吉（清代）

日月跳丸，虎头健儿，鸡皮老翁。笑求仙问药，都无凭据，灵椿朝菌，一样成空。

羊角扶摇，枋榆栖止，总在茫茫噫气中。何处问、有南柯太守，马鬣高封。

达人游戏神通。便塳象、祁连蚁垤同。甚珠襦玉匣，牛羊废垄，金凫银雁，禾黍秋风。

天地蘧庐，乾坤窀穸，千载王孙道未穷。今古恨，是白杨衰草，掩尽英雄。
偶留羊振文先辈及一二文友小饮日休以眼病…因成四韵
皮日休（唐代）

谢庄初起恰花晴，强侍红筵不避觥。久断杯盂华盖喜，

忽闻歌吹谷神惊。褵褷正重新开柳，呫嗫难通乍啭莺。

犹有僧虔多蜜炬，不辞相伴到天明。
满庭芳·金贴鼓腰
佚名（宋代）

金贴鼓腰，绣妆檐额，吾宗自昔豪奢。椒馨兰馥，烟雾霭横斜。吹管聒天今夜，香风度、罗绮光华。看双美，郎君俊秀，玉女更宜家。繁华。歌宴处，金盘撒果，银烛烧花。任芙蓉帐掩，翡翠屏遮。更看名传桂籍，蓬瀛近、隐泛仙槎。归来去，双亲绿鬓，相对饮流霞。
登同乐亭饮泉
谢薖（宋代）

何人爱斯泉，结搆亭上屋。空亭何所有，冷气宜三伏。

泠泠石甃净，须眉真可瞩。欲饮无樽罍，挹彼才盈掬。

何时近亭居，更种亭畔菊。日饮潭中甘，庶用稽死录。
醉中天·咏大蝴蝶
王和卿（元代）

弹破庄周梦，两翅驾东风，三百座名园、一采一个空。
谁道风流种，唬杀寻芳的蜜蜂。(谁道 一作：难道)
轻轻飞动，把卖花人搧过桥东。
解缆
洪咨夔（宋代）

春落平芜外，舟行白雨边。
鸠应山尔汝，橹画水之玄。
官冷谁能吏，身闲便是仙。
康庐真个去，信有夙生缘。
再次前韵
李纲（宋代）

妙手不可遇，心匠良难传。于中营丘生，名若日月悬。

胸次有衡霍，笔端合其天。坐令众画史，缩手嗟材绵。

公于何处得，藏此图书渊。昼赏不知厌，夜观烛如椽。

我昔游七闽，足踏群山巅。最爱演仙峰，石色润且坚。

楼台与妆缀，轻素拖晴烟。朅来见兹画，恍若复造前。

为技一至此，丹青诚可捐。譬犹绘神骏，不必锦连乾。

阳岭郁葱茜，阴崖极镕镌。人禽与屋木，种种法象全。

往者邈难追，后来谁复先。新诗为发挥，与画争清研。

宝剑藏古岳，贤士隐里廛。一朝遇鉴赏，晔若五采宣。

顾我涉道浅，游世困絷挛。惟有古人心，刻意思精研。

兹画不可取，但诵瑶琼篇。何须画中看，吾方老云泉。
宿黄蘖听彬长老谭禅
蔡襄（宋代）

一圆灵寂本清真，谁向苍浪更问津。
欲说西来无见处，奈何言句亦前尘。
送魏定野归柏乡
张廷璐（清代）

萧斋把臂足清欢，联句论文夜漏残。杨柳旗亭偏送别，杏花村漏尚馀寒。

莱衣爱日春方永，谢草关情梦未安。无计留君倍惆怅，心随归骑过邯郸。
经旷禅师院
贯休（唐代）

吾师楞伽山中人，气岸古淡僧麒麟。曹溪老兄一与语，

金玉声利，泥弃唾委。兀兀如顽云，骊珠兮固难价其价，

灵芝兮何以根其根。真貌枯槁言朴略，衲衣烂黑烧岳痕。

忆昔十四五年前苦寒节，礼师问师楞伽月。

此时师握玉麈尾，报我却云非日月，一敲粉碎狂性歇。

庭松无韵冷撼骨，搔窗擦檐数枝雪。迩来流浪于吴越，

一片闲云空皎洁。再来寻师已蝉蜕，薝卜枝枯醴泉竭。

水檀香火遗影在，甘露松枝月中折。宝师往日真隐心，

今日不能堕双血。
登西山望硖石湖
白居易（唐代）

菱歌清唱棹舟回，树里南湖似鉴开。
平障烟浮低落日，出溪路细长新苔。
居民地僻常无事，太守官闲好独来。
犹忆长安论诗句，至今惆怅独书台。
读巴东集二首 其一
周紫芝（宋代）

熟睡能令虏退师，高谈聊决庙堂疑。胡尘洗尽浑无事，却卷波澜入小诗。
题述庵比部蒲褐山房诗 其四
赵文哲（清代）

到来便当脱朝簪，昼拓湘棂暑不侵。横阁露枝延鹤梦，填阶风叶压蛩音。

居安僻地除官样，人阅中年长道心。莫怪句留常永夕，天涯何处托苔芩。
次韵曲水泛舟四首
苏过（宋代）

节物自催迫，意闲欢有馀。驾言二三子，往寻隐者居。

城隅有乔木，人言于公闾。当时乞身归，买田将结庐。

悲哉丝竹地，今为狐兔墟。野色映脩竹，清溪数游鱼。

惊风下木叶，策策纷填渠。俯仰成今昔，叹此卜筑初。
次韵郑佥判
方岳（宋代）

烟藤云木卷苍虬，更放琅玕出一头。
山下人家方酷暑，此中棋一自惊秋。
图书如昨不堪煮，风月无多谁与酬。
怪得纵横苏季子，岁寒也忆旧貂裘。
东屯庄监秤六言三首
刘学箕（宋代）

读书不执笺注，治生奚用丰财。
诗吟一首两首，酒饮三杯五杯。
石田茅屋无恙，不与乱生苍苔。
题韶州韶石亭
刘弇（宋代）

数层顽石立孤岑，代往碑讹事莫寻。惟有汤汤亭下水，至今犹似奏韶音。
寄华州崔中丞
姚合（唐代）

莲华峰下郡，仙洞亦难胜。闾里苍苔水，虚空瀑布冰。

酒香和药熟，山峭过云登。清净黎人泰，唯忧急诏征。
庚午三月闻小警出城呈同年谭郡博仲和兼呈潘挥使
黄印（明代）

振衣休整出城迟，泉石年来是故知。白发山人归老日，乾城老故得閒时。

谋身于我真成愧，却虏今谁不解诗。台省未闻忧治世，春风何日到天涯。
闰中秋是日白露节
张翥（元代）

河汉云消溢素光，重开樽酒据绳床。嫦娥斟酒犹前夕，老子婆绳且醉乡。

风信两番生绿桂，年华一寸入黄杨。怪来诗思清难忍，早雁声中露欲霜。
夏日登楼晚望
姚合（唐代）

避暑高楼上，平芜望不穷。鸟穷山色去，人歇树阴中。

数带长河水，千条弱柳风。暗思多少事，懒话与芝翁。
樱桃渐熟牡丹已凋恨不同时辄题二韵
王禹偁（宋代）

红芳落尽正无憀，吟遶空枝首重搔。
最恨东君才思少，不留檀口待樱桃。
题董邦达仿李成茂林远岫卷
弘历（清代）

古人绝材不可量，吟咏之馀精绘事。在唐王杜宋米苏，尔家思白曾标帜。

当其神来夺化工，岂可形肖求纤备。其次阎吴及李荆，元氏大家厥有四。

各工其事遂造精，要以气韵为之帅。此图粉本出营邱，真迹曾编能品类。

惨淡经营或过之，乃知画法首贵意。崇山峻岭何穹窿，崖枝涧叶相荟蔚。

水阁开窗到底清，浮图倚寺凌空际。别有飞流走白龙，下经石濑珠玑碎。

荒村略彴更绝胜，源中尚有秦人避。溟溟濛濛堆湿润，装潢触手虞沾渍。

我从山水窟中来，爱此犹然看不置。求之古者原有契，还虑后者难为继。

绣缫金鐍得所宜，秋月春风永相寄。
偈一百二十首 其二十五
释怀深（宋代）

太平山下曾相见，抚掌呵呵笑脸开。莫怪嘉声腾万口，杖藜方自日边来。
马上逢雪
宋祁（宋代）

马上逢飞雪，都城触望新。
天如不拟暝，树欲顿成春。
霰急初鸣不，涂轻自压尘。
洒逵先映璐，飘阙欲藏银。
宛转呈歌丽，裴回逼舞真。
散监拂波乱，飞荚点星匀。
密影俄飞盖，乾花看钿轮。
无烦湿潘鬓，今是二毛人。
梅蒸滋甚因怀湖上二首 其一
朱淑真（宋代）

东风作雨浅寒生，梅子传黄未肯晴。戢戢箨龙头角就，温云缭绕变江城。
利仁北街作
白居易（唐代）

草色斑斑春雨晴，利仁坊北面西行。

踟蹰立马缘何事，认得张家歌吹声。
寄旧诗与元微之
薛涛（唐代）

诗篇调态人皆有，细腻风光我独知。
月下咏花怜暗澹，雨朝题柳为欹垂。
长教碧玉藏深处，总向红笺写自随。
老大不能收拾得，与君开似教男儿。
送沙溪寓居何翔仲四首 其一
何梦桂（宋代）

夜半舟移世事非，回头沧海劫尘微。千年辽鹤归来晚，畜眼何人识令威。
次韵李秬双头牡丹
晁补之（宋代）

寒食春光欲尽头，谁抛两两路傍球。
二乔新获吴宫怯，双隗初临晋帐羞。
月底故应相伴语，风前各是一般愁。
使君腹有诗千首，为尔情如篆印缪。
夏旱
白居易（唐代）

太阴不离毕，太岁仍在午。旱日与炎风，枯焦我田亩。

金石欲销铄，况兹禾与黍。嗷嗷万族中，唯农最辛苦。

悯然望岁者，出门何所睹。但见棘与茨，罗生遍场圃。

恶苗承沴气，欣然得其所。感此因问天，可能长不雨。
偈颂四十二首 其二十八
释祖先（宋代）

常独行，常独步。咄，莫来拦我毬门路。
舟前小鹅儿（汉州城西北角官池作官池即房公湖）
杜甫（唐代）

鹅儿黄似酒，对酒爱新鹅。引颈嗔船逼，无行乱眼多。

翅开遭宿雨，力小困沧波。客散层城暮，狐狸奈若何。
客亭逢屈泰士
陈恭尹（清代）

山阁依依杨柳新，别君同惜少年身。追寻许事如前日，已觉相逢是老人。

仗剑几时回鸟道，攀髯无复望龙鳞。秋江酒醒还分手，各掩柴门到好春。
临江仙（酴醿）
韩元吉（宋代）

不恨绿阴桃李过，酴醿正向人开。一尊清夜月徘徊。花如人意开，月为此花来。

未信人间香有许，却疑同住瑶台。纷纷残雪堕深杯。直教攀折尽，犹胜酒醒回。
海棠吟
金朋说（宋代）

艳质妖娜放早春，谁教帝主溺初心。
椒房一睡才扶起，彻动渔阳鼙鼓声。
采桑子
晏几道（宋代）

非花非雾前时见，满眼娇春。浅笑微颦。恨隔垂帘看未真。

殷勤借问家何处，不在红尘。若是朝云。宜作今宵梦里人。
白苹亭
袁说友（宋代）

苕水夸空阔，苹花笑泬寥。
楼台溪上女，杨柳岸边桥。
凉月明烟渚，春水称画桡。
晚来鱼一跃，带雨识鱼跳。
扇
谢枋得（宋代）

蒲葵也解归掌握，纨素未应捐箧中。
莫把暗尘涴明月，好驱大暑来清风。
赣州
文天祥（宋代）

满城风雨送凄凉，三四年前此战场。
遗老犹应愧蜂蚁，故交已久化豺狼。
江山不敢人心在，宇宙方来事会长。
翠玉楼前天亦泣，南音半夜落沧浪。
赠丁翘山
姚庆恩（清代）

仰止丁南羽，穷边始识君。清才葱岭雪，归梦岳州云。

不俗官难达，多愁酒易醺。疏留辞主帅，春水绿沄沄。
蝶恋花（咏枕儿）
欧阳修（宋代）

宝琢珊瑚山样瘦。缓髻轻拢，一朵云生袖。昨夜佳人初命偶。论情旋旋移相就。

几叠鸳衾红浪皱。暗觉金钗，磔磔声相扣。一自楚台人梦后。凄凉暮雨沾裀绣。
和叶省庵太守与百岁林翁
朱浙（明代）

一閧红尘小队通，使君高挹白头翁。莫言此老偏沾宠，百里春风处处融。
江夏与章冠之遇别後寄赠
陆游（宋代）

骑鹤仙人不可呼，一樽犹得与君俱。
未应湖海无豪士，长恨乾坤有腐儒。
壮岁光阴随手过，晚途衰病要人扶。
凄凉江夏秋风里，况见新丰旧酒徒。
挽范直阁二首 其一
朱熹（宋代）

献纳陪兴运，如公众所期。忧时最深切，信道不磷缁。

落落归来赋，匆匆殄瘁诗。菟裘当日计，宰木后人悲。
歌寄留英禅德
释重顯（宋代）

当时临际辞黄蘗，或指河南或河北。
英禅此日下中峰，机案曾焚笑仍则。
九包一角惭称瑞，导月观星亦非意。
争似韶阳振古风，半途未肯还希冀。
归去来，归去来，飞泉浩浩声如雷。
山中寄外
龙辅（宋代）

寄郎以山字，得无无解处。
得郎一人来，便可成仙去。
黄公涧
侯凤芝（清代）

一水划两山，涧狭水逾壮。乱石遏其流，石碎浮作浪。

下归小池深，千尺雷声放。何时居此山，抉土洗青嶂。
闻机上妇说蚕事之辛勤织未成缣往往取偿债家
戴复古（宋代）

荷君问讯蚕家事，此是妇人辛苦媒。
典尽衣裳酬叶价，忙无心苦向妆台。
缲声未断机声续，私债未偿官债催。
织未成缣分翦尽，妾身争得一丝来。